
   KODUKORD
I Üldist

Õpilane, kes on saanud tänu oma andekusele võimaluse õppida muusikakoolis, on võtnud vastutuse õppida hoolsalt ja olla kohusetundlik, et oma õpingud edukalt lõpule viia.
II Õpilased

Kooli õpilaskond moodustub sisseastumiskatsete alusel lastest, kes soovivad muusikakoolis õppida ning kellel on selleks vajalikud eeldused. Õpilase muusikalised eeldused selgitab välja kooli vastuvõtukomisjon.

Kooli vastuvõetud õpilaste lapsevanemad võtavad vastutuse õpilase õppetööst osavõtu  ja Rapla valla poolt kehtestatud õppetasude tähtaegse tasumise eest ning õppimiseks vajalike tingimuste loomise eest. Väljaspool Rapla valda elavatel õpilastel on vajalik esitada omavalitsuse garantiikiri osalemise kohta õpilase kohakulude tasumisel.

Sisseastumiskatsed toimuvad juuni alguses. Täpsem teave ilmub kohalikus ajalehes ja kooli kodulehel.

III Üldised andmed Rapla Muusikakooli kohta

Rapla Muusikakoolis on võimalik õppida lisaks põhi-, huvi- ja vabaõppe õppekavade järgselt ka eelkoolis.
Eelkool   -   õppeaeg 1-2 aastat. Õpilasteks on 5-6-aastased lapsed. Õppima võetakse kõik soovijad. Õppeprogrammi kuuluvad laulmine, laulumängud, rütmika, muusika kuulamine ja noodiõpetuse alged.
Muusikakool – õppeaeg  7 aastat + lisa-aastad ( kooli võimaluste ja õpilaste soovi korral, kes valmistuvad edasi õppima järgmise taseme muusikaõppeasutuses). 
Õppimist muusikakoolis on soovitav alustada 7 – 10-aastaselt.

Rapla Muusikakoolis on võimalik õppida järgmisi instrumente: klaver; keelpillid (viiul, vioola, tšello, kontrabass, klassikaline kitarr); akordion; puupuhkpillid (plokkflööt, flööt, klarnet, saksofon); vaskpuhkpillid (trompet, metsasarv, tuuba); löökpillid ja soololaulu. Õppida on võimalik põhi-, huvi- või vabaõppes (lähtuvalt õppekavadest) klassikalises ja rütmimuusikaõppes.
Õppekavasse kuuluvad ka üldained vastavalt valitud õppekavale: solfedžo, muusikalugu, elementaarteooria; samuti koosmusitseerimisega seotud ained: ansamblimäng, orkester. Veel on võimalik õppida individuaal-lisaaineid vastavalt kooli võimalustele. Õppekavadega on võimalik tutvuda EHIS-e keskkonnas.
IV Õppetöö korraldus koolis

Õpetus koolis lähtub erinevatest arenguastmetest: 
1. 1.Eelkool

2. 2.Noorem aste (4 aastat) (rütmimuusika osakonnas 2+2 aastat)
3. 3.Vanem aste (3 aastat)

4. 4.Lisaaste
Õpilase üleminek ühest astmest teise toimub arvestuste ja eksamite kaudu.

Kooli lõputunnistuse saamiseks peab õpilane sooritama eksamid põhipillil, solfedžos ning läbima vastava klassi muusikalookursuse. Õpilase teadmisi, oskusi, käitumist ja hoolsust hinnatakse 5-pallises süsteemis õpilaste hindamiskorra alusel. Õppetunni kestuseks muusikakoolis on 45 minutit. Õppetöö koolis jaguneb 4-ks õppeveerandiks. Kokku on õpilane seotud otsese õppetööga 35 nädala vältel õppeaasta jooksul.
V Õppetunnid, eksamid
Et õpilase pillimänguoskus areneks pidevalt, on vajalik harjutada korrapäraselt (iga päev) ja samuti tuleb osa võtta kõikidest ettenähtud tundidest. Kui õpilane on haigestunud või mingil muul põhjusel ei saa õppetundidest osa võtta, tuleb teatada sellest kohe oma õpetajatele. Puudumisel õppetundidest tuleb lapsevanemal või lapsel selgitada õpetajale puudumise põhjus (Stuudiumis). Lapsevanematel ja õpilastel on vajalik omada Stuudiumis kontot.
Kooli telefonid: 555 25 473 – direktor; 48 56575 – administraator; e-post: muusikakool@rapla.ee
Kõikidest muusikakoolis toimuvatest üritustest või kontsertidest on õpilasel meeldiv kohustus osa võtta kas esineja või kuulajana, sest ka muusika kuulamine on samuti osa õpingutest.

Õpilase kohustuseks on osalemine kõikidel õppekavas ettenähtud eksamitel ja arvestustel.

Õpilase järgmisse klassi üleviimise, täiendavale õppetööle või klassikursust kordamajätmise otsustab kooli õppenõukogu. Õpilane, kes solfedžos, erialas, muusikaloos või lisapilli õppimisel ei täitnud õppekava nõudeid, jäetakse täiendavale õppetööle, mille ajalise kestvuse otsustab õppenõukogu lähtudes konkreetsest olukorrast. Õpilasele antakse omandamata õppematerjali kohta täiendavaid ülesandeid ja tema üleviimine järgmisse klassi otsustatakse pärast täiendavate ülesannete täitmist. 
VI Õppimiseks vajalikud õppevahendid ja –instrumendid.

Õppimiseks vajaliku - päeviku, töövihikud, õpperaamatud - muretsevad õpilasele lapsevanemad. Õpitava instrumendi muretsevad võimaluse korral samuti lapsevanemad. Kooli omanduses olevate instrumentide laenutamise ja kooli noodikogu kasutamisel tuleb õpilasel hoolsalt täita laenutaja nõudeid. Kui õpilase süü läbi saavad kannatada laenutatud instrumendid, noodid või raamatud, tuleb õpilase vanematel tekitatud kahju hüvitada.

VII Esinemised väljaspool kooli

Õpilaste esinemised väljaspool kooli on igati soovitatud. Enne esinemist väljaspool muusikakooli tuleb aegsasti nõu pidada oma erialaõpetajaga. Väljaspool muusikakooli võib esineda õpilane muusikakooli nimel ainult oma erialaõpetaja teadmisel, soovitusel ja nõusolekul.

VIII  Õppemaks

Lapsevanema osalustasu õpilaskohakuludes Rapla Muusikakoolis on ühes kuus riigis kehtestatud töötasu alammäärast: põhi- ja huvi- ja vabaõppes:7%; ettevalmistusklassis 4%; täiskasvanute vabaõppes 14%.  Õppemaks tasutakse iga kuu 20. kuupäevaks  eelneva kuu eest esitatud arve alusel Rapla Vallavalitsuse arvelduskontole.
Kui õpilase eest on rohkem kui 3 kuu õppemaks tasumata arvatakse õpilane muusikakoolist välja. 

Ühest perest kahe või enama lapse  muusikakoolis õppimise korral kehtestatakse õppetasu soodustus teise lapse puhul 50% ning alates kolmandast lapsest 100%  õppetasu määrast. Soodustus kehtib laste kohta, kus laste ja nende vanemate või üksikvanema puhul vanema elukoht on rahvastikuregistri andmete põhjal Rapla vallas. Vastav avaldus tuleb lapsevanemal esitada Rapla Vallavalitsuse iseteeninduskeskkonnas SPOKU septembrikuu jooksul.
Õpilase koolist lahkumisel ettemakstud õppemaks (täiskuude eest) tagastatakse.

IX Õpingute katkestamine või peatamine

Enne õppeaasta lõppu tuleb teatada oma erialaõpetajale õpingute jätkamisest või mingil põhjusel peatamisest.

Õpingute katkestamiseks või peatamiseks on vajalik esitada avaldus kooli direktori nimele.

Luba õpingute peatamiseks antakse pikaajalise haiguse või mingil muul põhjusel üheks aastaks.

Õpingute katkestamisel õppeaasta jooksul tuleb sellest teatada üks kuu varem. Kui tekib soov vahetada eriala või mingil põhjusel erialaõpetajat, esitab lapsevanem avalduse kooli direktori nimele kevadel enne kooliaasta lõppu.

X  Õpilase kohustused

· harjutada korrapäraselt (iga päev) ja samuti võtta osa kõikidest ettenähtud tundidest ja kontsertidest 

· osaleda kõikidel õppekavas ettenähtud eksamitel ja arvestustel
· täita kooli töötajate poolt antud korraldusi 

· kasutada heaperemehelikult kooli vara ( k.a. pille) ja kanda kooli ruumides vahetusjalatseid

· anda erialaõpetajale teada varakult koolivälisest esinemist ning esineda ainult erialaõpetaja nõusolekul

· jälgida Stuudiumis olevat informatsiooni ja täita õpetajate poolt antud ülesandeid
Rapla Muusikakool soovib kõigile õpilastele edu, püsivust ja rõõmu muusikaõpinguiks!

